P. Csáky, podpredseda vlády SR: (2003-06-25):
Predmetný materiál sa predkladá na rokovanie Národnej rady Slovenskej republiky na základe uznesenia č. 291 z 12. mája 1999, na základe ktorého sa vyhodnotenie a aktualizácia Národného programu boja proti drogám predkladá každoročne. Je vyhodnotením protidrogovej politiky vlády Slovenskej republiky, ktorá záujem riešiť problém drogových závislostí zapracovala aj do svojho programového vyhlásenia. Vážení prítomní, zneužívanie, nezákonná výroba a obchod s drogami predstavuje jeden z najnegatívnejších javov súčasnej spoločnosti. Globálnosť tohto problému zasahuje do morálnych základov ľudskej spoločnosti, ovplyvňuje ekonomiku a právny systém krajiny. Drogové závislosti sa nemôžu považovať za špecificky izolovaný jav, ale sú súčasťou mnohých iných všeobecných javov charakteristických pre dnešnú spoločnosť. Drogová scéna sa veľmi rýchlo rozvíja. Dokazuje to aj takmer nekontrolovateľné spektrum zneužívaných látok a spôsob ich užívania, ako aj čoraz nižšia veková hranica skupín užívateľov a s tým súvisiace spoločenské, zdravotné a ekonomické dôsledky. Vývoj drogovej scény je charakterizovaný veľkou dynamikou. Slovenská republika sa za posledné roky v oblasti drog stala z krajiny tranzitnej aj krajinou cieľovou, to znamená spotrebiteľskou. Sú zaznamenané i pokusy o produkciu drog, zatiaľ však len v menšom množstve, zvyčajne pre vlastnú potrebu, príp. potrebu malej komunity, úzko viazané na domáci produkt. Ide hlavne o pestovanie konopy siatej, resp. o výrobu pervitínu. Negatívny vplyv na drogovú scénu má aj skutočnosť, že cez Slovenskú republiku vedie tzv. Balkánska cesta. Ide hlavne o transport drog cez Slovensko, čo znamená hlavne prepravu opiátov od producentov v Ázii smerom k hlavným odberateľom v Európskej únii. Distribúcia drog je vykonávaná vysoko organizovanou trestnou činnosťou. V súvislosti s uvedeným je potrebné venovať osobitnú pozornosť predovšetkým mladej generácii, ktorá najmä nevedomosťou o škodlivých následkoch drog prepadá tejto novodobej drogovej závislosti a v snahe získať drogu pohybuje sa často na hrane zákona. Indikátory získané z centier pre liečbu drogových závislostí, Ústavu zdravotníckych informácií a Kriminalisticko-expertízneho ústavu naznačujú rast dopytu po drogách. Napriek tomu v roku 2002 číselne možno badať mierny pokles v počte hlásených užívateľov, najmä pokiaľ ide o počty závislých od narkotík. Nepriame indikátory však naznačujú, že počet tzv. skrytých užívateľov drog, ktorí nie sú v kontakte so žiadnym zdravotníckym zariadením, stúpa. Priemerný vek užívateľa v roku 2002 bol 25 rokov. Dá sa povedať, že drogová populácia starne a vzniká skupina chronických užívateľov drog. Z hľadiska sociálnych pomerov vysoké percento tvoria nezamestnaní, až 61 %. Pozitívnou správou je, že sa neobjavili nové prípady chýb pozitívnych, klesol aj počet prípadov hepatitídy typu B, čo je v porovnaní s ostatnými krajinami pomerne nízke číslo. Predložený materiál podáva ucelený obraz o všetkých aktivitách rezortov v oblasti boja proti drogám, a to vo všetkých fázach, prevencii, liečbe, resocializácii, a obsahuje tiež aktivity orgánov presadzujúcich právo v boji proti drogám. Ako vyplýva z úloh Národného programu boja proti drogám, ako aj úloh, ktoré si rezorty v rámci aktualizácie na rok 2002 po zvážení potrieb zadali, boli v prevažnej miere splnené. Vážení páni, vážené dámy, na základe predloženého materiálu je potrebné záverom zdôrazniť, že ústredným motívom protidrogovej politiky musí však aj naďalej byť ochrana občanov pred deštruktívnymi následkami zneužívania drog a podpora ich slobodnej vôle k životu bez drogových závislostí. V tomto smere sa budú aj v roku 2003 orientovať aktivity protidrogovej vlády Slovenskej republiky. Ďakujem pekne, pán predseda.